[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 29.4.2009

COM(2009) 210 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Επί της απάντησης στις εκθέσεις των ομάδων εμπειρογνωμόνων με αντικείμενο την εκ των υστέρων αξιολόγηση των έκτων προγραμμάτων-πλαισίων

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Επί της απάντησης στις εκθέσεις των ομάδων εμπειρογνωμόνων με αντικείμενο την εκ των υστέρων αξιολόγηση των έκτων προγραμμάτων-πλαισίων

1. Γενικό πλαίσιο

Οι αποφάσεις σχετικά με τα 7α προγράμματα-πλαίσια έρευνας[1] (ΕΚ και Ευρατόμ) προβλέπουν ότι τα εν λόγω προγράμματα πρέπει να αξιολογούνται δύο έτη μετά την ολοκλήρωσή τους. Η εκ των υστέρων αξιολόγηση του 6ου ΠΠ (2002-2006) διεξήχθη από 13μελή ομάδα εμπειρογνωμόνων, υπό την εποπτεία του καθηγητή κ. Ernst Rietschel, προέδρου της Leibniz Association. Η αξιολόγηση είχε ως αντικείμενο το σκεπτικό, την υλοποίηση και τα επιτεύγματα του 6ου ΠΠ βασιζόμενη σε μια σειρά τεκμηρίων[2]. Τα πορίσματα και οι συστάσεις των ειδικών αξιολογήσεων των άμεσων δράσεων του ΚΚΕρ και της έρευνας με θέμα τις τεχνολογίες της κοινωνίας της πληροφορίας (ΤΚΠ) γνωστοποιήθηκαν στην ομάδα εμπειρογνωμόνων.

Αμφότερα τα ΠΠ περιλαμβάνουν τις αποκαλούμενες άμεσες δράσεις, οι οποίες είναι δραστηριότητες έρευνας και ανάπτυξης (Ε&Α) που διεξάγονται από το Κοινό Κέντρο Ερευνών της Ευρωπαϊκής Επιτροπής (ΚΚΕρ). Το ΚΚΕρ και το Διοικητικό του Συμβούλιο συνέστησαν μια ομάδα εμπειρογνωμόνων υπό την προεδρία του Sir David King[3], η οποία υπέβαλε την έκθεσή της τον Σεπτέμβριο του 2008. Μολονότι οι υπηρεσίες της Επιτροπής ήδη ανταποκρίθηκαν[4] στα πορίσματα της εν λόγω έκθεσης, στηρίζοντας ευρέως τις συστάσεις που διατυπώθηκαν, η Επιτροπή θεωρεί ότι είναι χρήσιμο στο πλαίσιο της γενικής αξιολόγησης του συνόλου του 6ου ΠΠ να επιστήσει την προσοχή σε αυτή τη συγκεκριμένη έκθεση αξιολόγησης για το ΚΚΕρ, την οποία η Επιτροπή θεωρεί ως αξιολόγηση αναφοράς του ΚΚΕρ (βλέπε παράρτημα).

Η εκ των υστέρων αξιολόγηση της θεματικής προτεραιότητας ΤΚΠ στο πλαίσιο του 6ου ΠΠ διεξήχθη από ομάδα εμπειρογνωμόνων υπό την προεδρία του κ. Esko Aho. Η Επιτροπή εξέφρασε την ικανοποίησή της για την έκθεση και παρουσίασε τις πρώτες της αντιδράσεις επί των συστάσεων που διατυπώθηκαν σε μια ανακοίνωση[5] προς τους θεσμικούς εταίρους τον Σεπτέμβριο του 2008. Η Επιτροπή πρότεινε αυτές να αποτελέσουν αντικείμενο ευρέος διαλόγου για την ευρωπαϊκή πολιτική καινοτομίας στις ΤΠΕ[6].

2. Εισαγωγή

Οι κύριοι στόχοι των 6ων προγραμμάτων-πλαισίων έρευνας (2002-2006) και των ειδικών τους προγραμμάτων ήταν να ολοκληρώσουν, να ενισχύσουν και να διαρθρώσουν τον Ευρωπαϊκό Χώρο Έρευνας (ΕΧΕ). Με προϋπολογισμό 19,235 δισεκατομμύρια ευρώ, τα εν λόγω προγράμματα συγκαταλέγονται μεταξύ ορισμένων εκ των πλέον εκτενών δημόσιων προγραμμάτων έρευνας στον κόσμο, και η αξιολόγησή τους είναι ιδιαιτέρως απαιτητική.

Η Επιτροπή έλαβε πρόσφατα την έκθεση της ομάδας εμπειρογνωμόνων, η οποία περιλαμβάνει τα κριτήρια συγκριτικής αξιολόγησης όσον αφορά το εύρος και την ποιότητα των τεκμηρίων που χρησιμοποιήθηκαν και το επίπεδο των λεπτομερειών που παρασχέθηκαν.

Οι διαπιστώσεις, τα συμπεράσματα, οι συστάσεις, καθώς και το όραμα για τα μελλοντικά προγράμματα-πλαίσια που παρουσιάζονται στην παρούσα έκθεση παρέχουν αξιόλογα στοιχεία για την εκπόνηση της μελλοντικής πολιτικής και την αξιολόγηση της περαιτέρω πορείας, ιδίως την ενδιάμεση αξιολόγηση του 7ου προγράμματος-πλαισίου και τον σχεδιασμό του 8ου προγράμματος πλαισίου που θα αρχίσει το 2014.

Σκοπός της παρούσας ανακοίνωσης είναι να απαντήσει στα ζητήματα που τέθηκαν στην εκ των υστέρων αξιολόγηση, με ανοικτό και διαφανή τρόπο, περιγράφοντας τις δράσεις τις οποίες προτίθεται να αναλάβει η Επιτροπή ή έχει ήδη αναλάβει προκειμένου να μετριάσει το πρόβλημα, καθώς επίσης συζητώντας ζητήματα για τα οποία δεν υπάρχουν προφανείς ή άμεσες λύσεις.

Είναι αυτονόητο ότι πολλά από τα ζητήματα που τέθηκαν στην έκθεση αξιολόγησης, ιδίως όσον αφορά τον σχεδιασμό και το περιεχόμενο των ΠΠ και τους δημοσιονομικούς κανόνες των οποίων την υλοποίηση δεν μπορεί να αναλάβει αποκλειστικά και μόνο η Επιτροπή, θα απαιτήσουν τη δέσμευση μιας ευρύτερης ομάδας παραγόντων, συμπεριλαμβανομένων των κρατών μελών, του Συμβουλίου και του Ευρωπαϊκού Κοινοβουλίου που θα πρέπει να συνεργαστούν.

3. Ανταπόκριση στις συστάσεις

1. Πριν προτείνει σχέδια για το 8 ο ΠΠ η Επιτροπή θα πρέπει να αναλύσει και να τεκμηριώσει σαφέστερα το υφιστάμενο και μελλοντικό σκεπτικό του ΠΠ τόσο σε συγκεντρωτικό επίπεδο όσο και επίπεδο μικροκλίμακας. Ο αριθμός των στόχων που τίθενται για ένα ΠΠ πρέπει να είναι ανάλογος με την ικανότητα της Επιτροπής και των άλλων παραγόντων να διαχειριστούν την υλοποίηση τους. Η Επιτροπή θα πρέπει να τεκμηριώσει και να καταστήσει διαφανέστερες τις διαδικασίες διαβουλεύσεων που αφορούν το σχεδιασμό ενός ΠΠ τόσο σε συγκεντρωτικό επίπεδο όσο και σε επίπεδο προγράμματος εργασίας.

Η Επιτροπή συμφωνεί με το γενικό πνεύμα της σύστασης.

Πριν από την προετοιμασία και τον σχεδιασμό της πρότασης 8ου ΠΠ θα πραγματοποιηθεί εκτενής, ανοικτή και διαφανής διαβούλευση με τους άμεσα ενδιαφερόμενους. Η λεπτομερής ανάλυση του σκεπτικού της πρότασης θα παρουσιαστεί στην εκτίμηση αντίκτυπου που συνοδεύει την πρόταση του 8ου ΠΠ.

Η «υλοποίηση του ΕΧΕ» αποτέλεσε πρωταρχικό στόχο της πολιτικής Ε&Α της ΕΕ και των ΠΠ μετά το 2003 και κατά πάσα πιθανότητα θα παραμείνει.

Το ΠΠ θα πρέπει ολοένα και περισσότερο να λαμβάνει υπόψη μια προσέγγιση σύμπραξης με τα κράτη μέλη όπως διατυπώθηκε στη διαδικασία της Λουμπλιάνας[7] και στον κοινώς αποδεκτό στόχο για τον ΕΧΕ το 2020[8]: δημιουργία μιας ευρωπαϊκής εσωτερικής αγοράς για την επιστήμη, τις γνώσεις και την τεχνολογία, καλύτερος συντονισμός των ερευνητικών δραστηριοτήτων και πολιτικών, και μεγαλύτερη επικέντρωση σε προγράμματα και πολιτικές για την αντιμετώπιση μειζόνων προκλήσεων της κοινωνίας, όπως η ενέργεια, το περιβάλλον, το κλίμα, η υγεία, η γήρανση και η αειφόρος ανάπτυξη. Αυτό μπορεί να δημιουργήσει προκλήσεις όπως η εξεύρεση νέων τρόπων για την κινητοποίηση πόρων μέσω εταιρικών συμπράξεων. Επίσης, στόχος είναι η στήριξη και η ενίσχυση της υλοποίησης των πέντε πρωτοβουλιών ΕΧΕ που δρομολογήθηκαν το 2008, ιδίως η εταιρική σύμπραξη ερευνητών, η στρατηγική για διεθνή συνεργασία στην έρευνα και η προσέγγιση κοινού προγραμματισμού.

2. Ωστόσο, ένα ΠΠ πρέπει να είναι κάτι περισσότερο από απλή αντανάκλαση αυτών που αρχικά θέλουν οι ανταγωνιζόμενες κοινότητες δικαιούχων ή άμεσα ενδιαφερομένων. Πρέπει να έχει ευελιξία ώστε να εξελίσσεται και να αλλάζει. Το ΠΠ δεν πρέπει να μετεξελιχθεί σε υποκατάστατο των πολιτικών ΕΤΑ των κρατών μελών ή άλλων τοπικών προβλημάτων, αλλά να συντονίζεται καλύτερα με τις εθνικές ερευνητικές προσπάθειες προκειμένου να ενισχύει και να διαρθρώνει τον ΕΧΕ. Πρέπει επίσης εσκεμμένα να αποφεύγει τη δημιουργία μονοπωλίου. Επί του παρόντος, η Επιτροπή και το ΠΠ συμβάλλουν σε όλες σχεδόν τις ευρωπαϊκές συνεργασίες στον τομέα της ΕΤΑ, με κίνδυνο να επιβληθεί ένας μονότονος τρόπος σκέψεις και ιδέες και να μην μπορέσει το ευρωπαϊκό σύστημα έρευνας να αποκομίσει τα οφέλη της πολυμορφίας.

Η Επιτροπή συμφωνεί σε γενικές γραμμές με τη σύσταση και με την ανάγκη καλύτερης εναρμόνισης και συντονισμού των κοινοτικών και εθνικών ερευνητικών προσπαθειών προκειμένου να ενισχυθεί και να διαρθρωθεί ο ΕΧΕ.

Η φιλοδοξία για καλύτερο συντονισμό, σε επίπεδο πολιτικής και προγράμματος, αποτελεί σε μεγάλο βαθμό τη βάση του σκεπτικού που βρίσκεται πίσω από την ανάγκη για ισχυρές και βιώσιμες εταιρικές σχέσεις ΕΧΕ μεταξύ της Επιτροπής και των κρατών μελών στο πλαίσιο της διαδικασίας της Λουμπλιάνας. Σε επίπεδο πολιτικής, αυτό πραγματοποιείται μέσω της «ανοικτής μεθόδου συντονισμού» και μέσω της υλοποίησης των κοινοτικών πρωτοβουλιών ΕΧΕ που δρομολογήθηκαν το 2008[9]. Σε επίπεδο προγράμματος, βασιζόμενη στην πείρα που αποκτήθηκε από τα ERA-NETs και τις πρωτοβουλίες δυνάμει του άρθρου 169, η Επιτροπή πρότεινε την προσέγγιση κοινού προγραμματισμού.

Το ΠΠ πράγματι δεν αποτελεί υποκατάστατο της εθνικής χρηματοδότησης, αλλά πρέπει να προσφέρει ευρωπαϊκή προστιθέμενη αξία, ανεξαρτήτως του μεγέθους και του πεδίου εφαρμογής του έργου και του χρησιμοποιούμενου μέσου.

Η υποψία δημιουργίας μονοπωλίου από την Επιτροπή και το ΠΠ στην ευρωπαϊκή έρευνα δεν στηρίζεται σε τεκμήρια. Ιδρύματα και δραστηριότητες όπως το CERN (Ευρωπαϊκό Κέντρο Πυρηνικών Ερευνών), ο EUREKA (Ευρωπαϊκός Οργανισμός για τον Συντονισμό της Έρευνας), το ESF (Ευρωπαϊκό Ίδρυμα για την Επιστήμη) και η COST (Ευρωπαϊκή Συνεργασία στον Τομέα της Επιστημονικής και Τεχνικής Έρευνας) αποτελούν απλώς ορισμένους από τους πανευρωπαϊκούς και πολυμερείς φορείς που στηρίζουν σήμερα το ευρωπαϊκό σύστημα έρευνας.

3. Ο όρος «τρίτη χώρα» πρέπει να εγκαταλειφθεί διότι παρεμποδίζει τη στρατηγική σκέψη. Πρέπει να αντικατασταθεί από τρεις στρατηγικές: μία για τη συνεργασία του ΠΠ της ΕΕ με τις αναπτυσσόμενες χώρες· μία για τη συνεργασία με τις οικονομίες με υψηλούς αναπτυξιακούς ρυθμούς· και μία για τη συνεργασία με τις βιομηχανοποιημένες χώρες εκτός ΕΕ. Ο προϋπολογισμός για τη συνεργασία με τις μεγάλες υφιστάμενες (όπως οι ΗΠΑ και η Ιαπωνία) και αναδυόμενες οικονομίες (στις οποίες συμπεριλαμβάνονται η Ινδία, η Κίνα και η Βραζιλία) πρέπει να αυξηθεί δραστικά και οι στρατηγικές να προσαρμοστούν ώστε να ενισχυθεί η κινητικότητα με τις εν λόγω χώρες και να συμμετάσχουν ως εταίροι στις κύριες δράσεις του ΠΠ, ενισχύοντας έτσι τόσο την ποιότητα όσο και τον σκοπό του ΕΧΕ. Οι δραστηριότητες του ΠΠ όσον αφορά τη συνεργασία με τις αναπτυσσόμενες χώρες πρέπει να επικεντρώνονται σε θέματα και τεχνολογίες που σχετίζονται με την ανάπτυξη, στα οποία οι επιστήμονες της ΕΕ βρίσκονται παγκοσμίως στην πρωτοπορία.

Ο όρος «τρίτη χώρα» καλύπτει τις χώρες εκείνες οι οποίες δεν είναι πλήρη μέλη του προγράμματος πλαισίου, συμπεριλαμβανομένων των χωρών που δεν ανήκουν στην ΕΕ και των μη συνδεδεμένων χωρών.

Η Επιτροπή αναγνωρίζει ότι παρόλο που ο όρος ίσως παρουσιάζει ορισμένα μειονεκτήματα, δεν αποτέλεσε εμπόδιο για μια πιο στοχοθετημένη και διεξοδική σκέψη όσον αφορά τις στρατηγικές εταιρικές σχέσεις έρευνας με τους τρεις τύπους χωρών που προσδιορίστηκαν[10]. Η αντικατάσταση του όρου χρησιμοποιώντας περαιτέρω ταξινόμηση δεν θα αποβεί κατ’ ανάγκη υπέρ της σαφήνειας και της απλούστευσης. Η Επιτροπή τονίζει επίσης τη σημασία διατήρησης της επικέντρωσης στην αριστεία στη διεθνή συνεργασία μέσω των ΠΠ, ενώ παράλληλα υπογραμμίζει τις ιδιαίτερες ερευνητικές ανάγκες που προσδιορίστηκαν από τις χώρες εταίρους και ενθαρρύνει επίσης τη στήριξη της ανάπτυξης ικανοτήτων στην έρευνα μέσω άλλων πηγών χρηματοδότησης.

Η Επιτροπή συμφωνεί με την ανάγκη σαφέστερης επικέντρωσης στη συνεργασία στον τομέα της έρευνας με «τρίτες χώρες», όπως δηλώνεται στην πρόσφατη ανακοίνωση με τίτλο «Ευρωπαϊκό στρατηγικό πλαίσιο για διεθνή επιστημονική και τεχνολογική συνεργασία»[11].

Η Επιτροπή στηρίζει σθεναρά την ανάγκη να επιτευχθεί αύξηση του επιπέδου χρηματοδότησης που διατίθεται στις συμπράξεις στον τομέα της έρευνας με τις αναπτυσσόμενες χώρες, ενισχύοντας έτσι τις σχέσεις με τους βέλτιστους παγκόσμιους επιστημονικούς φορείς. Για να πραγματοποιηθεί αυτό πρέπει να υπερκεραστούν ορισμένα πρακτικά εμπόδια.

Ορισμένα επιτεύγματα του 7ου προγράμματος-πλαισίου δείχνουν την πορεία που πρέπει να ακολουθηθεί:

- οι ειδικές δράσεις διεθνούς συνεργασίας αποδείχθηκαν αποτελεσματικές για τη στήριξη των εταιρικών σχέσεων με άξονα τις κοινές προκλήσεις, ιδίως με οικονομίες με υψηλούς αναπτυξιακούς ρυθμούς και αναπτυσσόμενες χώρες· παραδείγματος χάριν, προκηρύχθηκαν συντονισμένες προσκλήσεις υποβολής προτάσεων με στρατηγικούς εταίρους όπως η Ρωσία και η Ινδία

- οικοδόμηση στρατηγικής εταιρικής συνεργασίας με τα κράτη μέλη, ιδίως «Προώθηση της στρατηγικής συνεργασίας με σημαντικές τρίτες χώρες δια της γεωγραφικής και θεματικής στοχοποίησης»· για το σκοπό αυτό δημιουργήθηκε ένα νέο στρατηγικό φόρουμ για τη διεθνή επιστημονική και τεχνολογική συνεργασία

- αμοιβαίο άνοιγμα των προγραμμάτων, όπως στον τομέα της υγείας μεταξύ της ΕΕ και των ΗΠΑ

4. Πρέπει να εισαχθεί ένα νέο σύστημα από τη βάση προς την κορυφή (εμπνεόμενο από το NEST του 6 ου ΠΠ) ώστε να υποβληθούν σε δοκιμή ερευνητικές κατευθύνσεις και πρωτότυποι τρόποι επίτευξης συνεργασίας. Το σύστημα πρέπει να έχει ως χαρακτηριστικά του την ταχύτητα και την ανάληψη κινδύνου, και το μόνο κριτήριο επιλογής θα πρέπει να είναι η επιστημονική αριστεία.

Η έρευνα αιχμής έχει πολύ μεγαλύτερο βάρος στο πλαίσιο του 7ου ΠΠ και η φιλοσοφία «από τη βάση προς την κορυφή» της οποίας πρωτοπόρος ήταν η πρωτοβουλία NEST (Νέες και αναδυόμενες επιστήμες και τεχνολογίες) αποτελεί τη βασική αρχή του Ευρωπαϊκού Συμβουλίου Έρευνας (ΕΣΕ), η οποία καλύπτει όλους τους τομείς της επιστήμης και της τεχνολογίας, συμπεριλαμβανομένων των κοινωνικών και ανθρωπιστικών επιστημών. Η στήριξη του ΕΣΕ σε κύριους ερευνητές και σε μεμονωμένες ομάδες αποτελεί αλλαγή προσέγγισης σε σχέση με τη συνεργατική έρευνα που προώθησε η πρωτοβουλία NEST.

Επειδή τα συνεργατικά σχέδια μπορούν να είναι αποτελεσματικά μέσα τόνωσης της διακλαδικής έρευνας αιχμής μέσω διευρωπαϊκών εταιρικών σχέσεων, συμπληρωματικά ως προς το ΕΣΕ, η έρευνα τύπου NEST υιοθετήθηκε ως συνιστώσα όλων των θεματικών προτεραιοτήτων του 7ου ΠΠ. Μεταξύ αυτών αξιοσημείωτη είναι η πρωτοβουλία «Μελλοντικές και αναδυόμενες τεχνολογίες» (FET-Proactive) στο πλαίσιο της θεματικής προτεραιότητας για τις ΤΠΕ, η οποία αποσκοπεί στην επικέντρωση των πόρων σε μακροπρόθεσμους και φιλόδοξους στόχους με όραμα που έχουν μεγάλες δυνατότητες μελλοντικού αντίκτυπου.

Η Επιτροπή δέχεται ότι ίσως είναι ανάγκη να δοθεί μεγαλύτερη προσοχή στη διασφάλιση του αποτελεσματικού συνδυασμού μέσων για την προώθηση της έρευνας αιχμής, τόσο από μεμονωμένες ομάδες όσο και στο πλαίσιο των διευρωπαϊκών εταιρικών σχέσεων, σε όλο το εύρος έρευνας του ΠΠ. Ο προβληματισμός όσον αφορά την ενίσχυση της έρευνας αιχμής τύπου NEST δεν πρέπει να περιορίζεται στη στοχοθετημένη έρευνα στο πλαίσιο ειδικών θεματικών στόχων, αλλά να λαμβάνει επίσης υπόψη τη διαθεματική διακλαδική έρευνα από τη βάση προς την κορυφή.

5. Η συμμετοχή των ΜΜΕ στις θεματικές προτεραιότητες είναι σημαντική και πρέπει να ενθαρρύνεται. Ωστόσο, η χρησιμότητα του συνολικού στόχου 15% πρέπει να επανεξεταστεί υπέρ μηχανισμών που εναρμονίζονται καλύτερα με τη σχετική βιομηχανική δυναμική.

Η Επιτροπή εκτιμά ότι πρέπει να ενθαρρυνθεί η συμμετοχή των ΜΜΕ στα προγράμματα-πλαίσια, καθώς και στις θεματικές προτεραιότητες. Ο στόχος του 15 % αντικατοπτρίζει τη σημασία την οποία αποδίδουν οι συννομοθέτες στο ζήτημα και δεν επιδιώχθηκε ποτέ να αποτελέσει αυτοσκοπό. Τα περιφερειακά και τα εθνικά προγράμματα και οι συμμετέχοντες σε αυτά εταίροι συχνά εναρμονίζονται καλύτερα με τη φύση και τις ανάγκες των ΜΜΕ.

Σε πολλά ΠΠ καταβλήθηκαν συνεχείς προσπάθειες, στις οποίες συγκαταλέγονται οι προσπάθειες που καταβάλλει σήμερα η διυπηρεσιακή ειδική ομάδα, για την παρακολούθηση της συμμετοχής των ΜΜΕ και τη θέσπιση ειδικών διατάξεων που να ανταποκρίνονται στις ιδιαίτερες ανάγκες τους. Στις αξιόλογες επιτυχίες συγκαταλέγεται το πρόγραμμα Eurostars, το οποίο αποτελεί κοινή πρωτοβουλία μεταξύ EUREKA και 7ου ΠΠ για τη χρηματοδότηση έρευνας που προσανατολίζεται στην αγορά και με την ενεργό συμμετοχή των ΜΜΕ που διεξάγουν έρευνα.

Επί του παρόντος διεξάγονται λεπτομερείς μελέτες προκειμένου να διερευνηθούν τα οφέλη τα οποία αποκομίζουν οι ΜΜΕ από την συμμετοχή τους στο ΠΠ, συμπεριλαμβανομένων των ειδικών μέτρων του ειδικού προγράμματος «Ικανότητες». Οι εργασίες αυτές αποσκοπούν επίσης να διασφαλίσουν την καλύτερη κατανόηση της φύσης των ερευνητικών δραστηριοτήτων των ΜΜΕ στο πλαίσιο του ΠΠ, συμπεριλαμβανομένων των αναγκών των ΜΜΕ υψηλής, μέσης και χαμηλής τεχνολογίας, με σκοπό τον εξορθολογισμό της στήριξης των ΜΜΕ εντός των μελλοντικών προγραμμάτων-πλαισίων.

6. Η ομάδα εμπειρογνωμόνων συνιστά τη συνέχιση της διαδικασίας του EΣΦΥΕ, συμπεριλαμβανομένων του χάρτη πορείας του και των προβλεπτικών του δραστηριοτήτων, αναγνωρίζοντας ότι οι δραστηριότητες του ΠΠ που στηρίζουν τις ερευνητικές υποδομές οι οποίες εξυπηρετούν πολλαπλά πεδία απεδείχθη ότι ήταν ιδιαιτέρως αποτελεσματικές.

Η Επιτροπή θα συνεχίσει να υποστηρίζει τις δραστηριότητες του Ευρωπαϊκού Στρατηγικού Φόρουμ για τις Υποδομές Έρευνας (EΣΦΥΕ). Το EΣΦΥΕ διαδραματίζει ζωτικό ρόλο στην ανάπτυξη της στρατηγικής, ιδίως μέσω του χάρτη πορείας του για νέες Ευρωπαϊκές Υποδομές Έρευνας (EΥΕ). Ο εν λόγω χάρτης πορείας πρέπει να συμπληρωθεί με την εκπόνηση εθνικών χαρτών πορείας από τα κράτη μέλη και με την ενίσχυση του συντονισμού των υποδομών έρευνας σε παγκόσμιο επίπεδο. Αυτό εναρμονίζεται με τις κοινοτικές δράσεις στον εν λόγω τομέα. Ειδικότερα εντός του 7ου ΠΠ, μια νέα δράση η οποία έχει σκοπό να βοηθήσει την ανάπτυξη της επόμενης γενιάς Ευρωπαϊκών Υποδομών Έρευνας (κατασκευή - προπαρασκευαστική φάση) τηρεί τον χάρτη πορείας του EΣΦΥΕ.

Η Επιτροπή συμπληρώνει τα ανωτέρω με ένα νέο νομικό πλαίσιο για τις EΥΕ το οποίο θα προωθήσει και θα επιταχύνει τη διαδικασία λήψης αποφάσεων.

Η Επιτροπή αναγνωρίζει την αποτελεσματικότητα των υποδομών οι οποίες εξυπηρετούν πολλαπλά πεδία, όπως οι υποδομές που βασίζονται στις ΤΠΕ. Η Επιτροπή θα εξακολουθήσει να στηρίζει σθεναρά την περαιτέρω ανάπτυξή τους στο μέλλον, λαμβάνοντας υπόψη την ταχεία τεχνολογική τους εξέλιξη, την παγκόσμια διάσταση τους, καθώς και τις γνωμοδοτήσεις που παρέχουν φόρα όπως η eIRG (Ομάδα Προβληματισμού για τις Ηλεκτρονικές Υποδομές)[12].

7. Πρέπει να ληφθούν μέτρα για τη σημαντική αύξηση της συμμετοχής των ερευνητριών στα έργα του ΠΠ, μέσω πιο προενεργών προσεγγίσεων όπως η (επαν)εισαγωγή ειδικών δράσεων υπέρ της ισότητας των δύο φύλων, μετά από τα κριτήρια ποιότητας, ως προϋπόθεση χρηματοδότησης στο πλαίσιο μεγάλων μέσων. Πρέπει να συγκεντρώνονται συστηματικά και συνεχώς στατιστικά στοιχεία, να αναλύονται και να τίθενται υπό παρακολούθηση, και να αναλαμβάνονται δράσεις εφόσον δεν επιτυγχάνεται πρόοδος προς την κατεύθυνση της ισότητας.

Η Επιτροπή στηρίζει την ανάγκη καλύτερης εξισορρόπησης της παρουσίας των δύο φύλων μεταξύ των Ευρωπαίων ερευνητών. Ωστόσο, είναι επιφυλακτική με την κατεύθυνση που πρότεινε η ομάδα εμπειρογνωμόνων. Το ΠΠ πρέπει να λειτουργεί ως παράδειγμα βέλτιστης πρακτικής και να θέτει πρότυπα. Ωστόσο, η αναλογία των γυναικών στο ΠΠ είναι ήδη υψηλότερη από ό,τι συνολικά στα εθνικά προγράμματα και υπάρχουν όρια σε όσα μπορεί να επιτύχει το ΠΠ από μόνο του. Η θεμελίωση κάθε μελλοντικής δράσης πρέπει να βασίζεται στην καλύτερη συλλογή και ανάλυση στατιστικών στοιχείων όσον αφορά το φύλο των ερευνητών. Υπάρχει ανάγκη για περισσότερες προσεγγίσεις από τη βάση προς την κορυφή, σε συνεργασία με τα κράτη μέλη και άλλους τομείς πολιτικής που έχουν αντίκτυπο στην ισότητα των δύο φύλων· ένα καλό παράδειγμα είναι ο «Ευρωπαϊκός κώδικας βέλτιστης πρακτικής για γυναίκες στις ΤΠΕ»[13] ο οποίος αποσκοπεί στη δημιουργία των όρων, σε συνεργασία με τον ευρωπαϊκό κλάδο των ΤΠΕ, προκειμένου ο κλάδος να προσελκύσει γυναίκες οι οποίες θα σταδιοδρομήσουν σε αυτόν.

8. Είναι καίριας σημασίας για τη μελλοντική επιστημονική και τεχνολογική ζωτικότητα και ανταγωνιστικότητα της Ευρώπης να διασφαλισθεί ότι οι νέοι θεωρούν την έρευνα ως ελκυστική επιλογή σταδιοδρομίας. Η ισχυρότερη επικέντρωση του ΠΠ στην αντιμετώπιση των μεγάλων παγκόσμιων αναγκών και προκλήσεων θα μπορούσε να αποτελέσει έναν τρόπο αντιμετώπισης του εν λόγω ζητήματος. Άλλα στοιχεία αντιμετώπισης θα μπορούσαν να είναι η προώθηση της περαιτέρω κινητικότητας των νέων Ευρωπαίων επιστημόνων και η δυνατότητα περισσότεροι φοιτητές και νέοι ερευνητές από επιστημονικά αναδυόμενες χώρες να σπουδάσουν και να εργαστούν στην Ευρώπη.

Η Επιτροπή συμφωνεί με την ανάγκη προσέλκυσης νέων για να σταδιοδρομήσουν στην επιστήμη και την τεχνολογία. Η έκθεση Rocard για την επιστημονική εκπαίδευση[14] κατέδειξε σαφώς τη φθίνουσα τάση του ενδιαφέροντος των νέων γενεών για τις επιστημονικές σπουδές και στα συμπεράσματά της υπογράμμισε την ανάγκη ριζικής αλλαγής του τρόπου διδασκαλίας των επιστημών.

Θα χρειαστεί να εξευρεθούν λύσεις σε επίπεδο κρατών μελών και Κοινότητας, συμπεριλαμβανομένων δράσεων σε διαφορετικά πεδία πολιτικής και με τη συμμετοχή μεγάλου εύρους άμεσα ενδιαφερομένων.

Το 7ο ΠΠ επικεντρώνεται ήδη περισσότερο στις μεγάλες παγκόσμιες ανάγκες και προκλήσεις, ένα παράδειγμα εκ των οποίων αποτελούν οι τεχνολογίες των ανανεώσιμων πηγών ενέργειας στο πλαίσιο του στρατηγικού σχεδίου για τις ενεργειακές τεχνολογίες (SET). Οι Κοινές Τεχνολογικές Πρωτοβουλίες, η προτεινόμενη προσέγγιση κοινού προγραμματισμού, καθώς και η δημιουργία παγκόσμιων εταιρικών σχέσεων στο πλαίσιο της νέας διεθνούς επιστημονικής και τεχνολογικής στρατηγικής, επικεντρώνονται όλες στις μεγάλες παγκόσμιες ανάγκες και προκλήσεις.

Ένας άλλος τομέας στον οποίο σημειώθηκε πρόοδος είναι ο χώρος αγοράς για τους ερευνητές. Οι πρόσφατη Ευρωπαϊκή Σύμπραξη Ερευνητών αποσκοπεί στη λήψη εθνικών και ευρωπαϊκών μέτρων πολιτικής ώστε η Ευρώπη να καταστεί συνολικά ένας ελκυστικότερος χώρος για τη σταδιοδρομία και την κινητικότητα των ερευνητών. Οι περαιτέρω εργασίες όσον αφορά την υιοθέτηση, σε επίπεδο ινστιτούτων έρευνας, των αρχών της Ευρωπαϊκής Χάρτας του Ερευνητή και του Κώδικα Δεοντολογίας για την Πρόσληψη Ερευνητών θα συμβάλλουν στη δημιουργία σταθερότερων σταδιοδρομιών στην έρευνα και πραγματικού ανταγωνισμού. Η Επιτροπή αναμένει επίσης να διαπιστώσει μεγαλύτερη ευαισθητοποίηση στη δευτεροβάθμια εκπαίδευση, εκεί όπου παίρνονται οι αποφάσεις σταδιοδρομίας.

Όσον αφορά το ζήτημα της ενθάρρυνσης των νέων επιστημόνων να σπουδάσουν και να εργαστούν στην Ευρώπη, η Επιτροπή επισημαίνει την πραγματικά μεγάλη πρόοδο που σημειώθηκε με καινοτομίες όπως η «επιστημονική βίζα», η οποία παρέχει ειδική άδεια παραμονής σε ερευνητές τρίτων χωρών. Συγχρόνως, είναι σημαντικό να αποφευχθεί η δημιουργία «διαρροής επιστημονικών εγκεφάλων». Στόχος είναι η προώθηση της πραγματικής ανταλλαγής, συμπεριλαμβανομένης της φάσης επιστροφής στην τρίτη χώρα, ώστε να καταστεί δυνατή η δημιουργία εθνικών ιδρυμάτων, με παράλληλη δημιουργία σχέσεων που αποφέρουν αμοιβαία μακροπρόθεσμα οφέλη.

9. Η διαχείριση του ΠΠ χρειάζεται ριζική αναθεώρηση, και όχι αλλεπάλληλα μαστορέματα. Η Επιτροπή θα πρέπει να ζητήσει εξωτερική βοήθεια προκειμένου να αναθεωρήσει τις διαδικασίες της, συμπεριλαμβανομένων των οικείων διαδικασιών δημοσιονομικού ελέγχου, με ειδικούς στόχους όπου συμπεριλαμβάνεται η μείωση κατά 50% του βασικού δείκτη που εκφράζει το χρόνο υπογραφής συμβάσεων και τη μετάβαση από ένα καθεστώς κόστους συμβάσεων σε ένα καθεστώς τιμής, ούτως ώστε να μην χρειάζεται πλέον να υποβάλλεται σε έλεγχο το κόστος, εκτός ίσως για μικρό αριθμό έργων. Για τη στήριξη των επιστημονικών έργων, η Επιτροπή πρέπει να επιδιώξει τη μετάβαση από ένα καθεστώς συμβάσεων σε ένα καθεστώς επιχορηγήσεων.

Η Επιτροπή έχει επίγνωση της σημασίας της διαχείρισης και της απλούστευσης, και ιδίως των δύο συγκεκριμένων θεμάτων που υπογραμμίστηκαν από την ομάδα εμπειρογνωμόνων. Η απλούστευση υπήρξε ένας από τους κύριους στόχους του 7ου ΠΠ και τα επιτεύγματα υπογραμμίστηκαν στην πρόσφατη έκθεση προόδου για το 7ο ΠΠ, παραδείγματος χάριν το Ταμείο Εγγυήσεων των Συμμετεχόντων, το οποίο επέτρεψε την κατάργηση των εκ των προτέρων ελέγχων χρηματοοικονομικής βιωσιμότητας της πλειονότητας των συμμετεχόντων, η εφάπαξ υποβολή των νομικών εγγράφων μέσω της ενιαίας θυρίδας καταχώρισης, και τα νέα ηλεκτρονικά εργαλεία για τη διευκόλυνση της διαπραγμάτευσης των συμβάσεων.

Όπως αναφέρθηκε στην έκθεση προόδου, η ικανότητα απλούστευσης της Επιτροπής περιορίζεται από το υφιστάμενο νομικό πλαίσιο. Η ριζική αναθεώρηση που προτάθηκε στην έκθεση θα μπορούσε να βασίζεται σε εξωτερική βοήθεια για την αναθεώρηση των διαδικασιών, αλλά θα απαιτήσει επίσης κοινές προσπάθειες με τον νομοθέτη, την αρμόδια για τον προϋπολογισμό αρχή και το Ελεγκτικό Συνέδριο ώστε να αλλάξει το συνολικό νομικό, χρηματοοικονομικό πλαίσιο και το πλαίσιο ελέγχου. Στόχος πρέπει να είναι η επίτευξη μεγαλύτερης ισορροπίας μεταξύ απλούστευσης και μείωσης του γραφειοκρατικού φόρτου αφενός, και υγιούς χρηματοοικονομικής διαχείρισης και υπευθυνότητας αφετέρου.

Το 2010 προβλέπεται η έκδοση της ανακοίνωσης της Επιτροπής για την απλούστευση, η οποία θα αποτελέσει την ευκαιρία προβληματισμού επί των εν λόγω ζητημάτων και την ευκαιρία να ληφθεί υπόψη ο εν εξελίξει διάλογος με τη νομοθετική αρχή και το Ελεγκτικό Συνέδριο σχετικά με την έννοια του αποδεκτού κινδύνου σφάλματος[15].

10. Η Επιτροπή θα πρέπει να διευρύνει σημαντικά τις γνώσεις της περί αξιολόγησης προκειμένου να μετρήσει και να καταδείξει τις επιπτώσεις του ΠΠ. Έως τώρα οι αξιολογήσεις του ΠΠ είχαν την τάση να επικεντρώνονται στον σχεδιασμό και την οργάνωση του πλέον πρόσφατου προγράμματος. Υπάρχει σημαντικό έλλειμμα στην κατανόηση από πλευράς μας των επιπτώσεων του ΠΠ με την πάροδο του χρόνου και σε ένα ευρύτερο πλαίσιο (συμπεριλαμβανομένων των ιδρυμάτων, των επιστημονικών κλάδων και τεχνολογιών, της βιομηχανίας, της κοινωνίας στο σύνολό της, της πολιτικής). Μολονότι ο τρόπος αξιολόγησης που επικεντρώνεται στο πρόγραμμα και προωθείται από τους εσωτερικούς κανονισμούς της Επιτροπής είναι ασφαλώς σημαντικός, είναι δύσκολο να επιτευχθεί πλήρης κατανόηση του τρόπου με τον οποίο λειτουργεί το ΠΠ και να βελτιωθεί, αν δεν ληφθούν υπόψη και αυτές οι άλλες προοπτικές.

Η Επιτροπή αναγνωρίζει την ανάγκη πραγματοποίησης περισσότερης έρευνας όσον αφορά τις μακροπρόθεσμες και διαρθρωτικές επιπτώσεις του ΠΠ (στα ιδρύματα, στη βιομηχανία, στα κράτη μέλη, κ.λπ.) και έχει ήδη λάβει μέτρα προκειμένου να διασφαλίσει τη διεξαγωγή των σχετικών εργασιών.

Η σθεναρή στήριξη των κρατών μελών με σκοπό την κατανόηση των μακροπρόθεσμων επιπτώσεων είναι κεφαλαιώδους σημασίας. Οι μελέτες αντίκτυπου και το συνέδριο που προσφάτως οργάνωσε ο όμιλος EUFORDIA[16] έδωσαν ένα επίκαιρο μάθημα σχετικά με όσα μπορούν να επιτευχθούν μέσω τέτοιων επί τούτου πρωτοβουλιών, στις οποίες η Επιτροπή θα εξακολουθήσει να παρέχει τη σθεναρή της στήριξη.

4. προοπτικεσ

Η παρούσα απάντηση στην αξιολόγηση του 6ου ΠΠ αποτελεί μέρος της ανανεωμένης και ενισχυμένης δέσμευσης που ανέλαβε η Επιτροπή να υποβάλλει εκθέσεις για την υλοποίηση, την πρόοδο και τα επιτεύγματα των προγραμμάτων-πλαισίων.

Παράλληλα με το τρέχον έργο, η διαδοχή των περιόδων υποβολής εκθέσεων και αξιολόγησης περιλαμβάνει την προσφάτως δημοσιευθείσα έκθεση παρακολούθησης του 7ου ΠΠ[17], την έκθεση προόδου του 7ου ΠΠ και την ενδιάμεση αξιολόγηση του 7ου ΠΠ το 2010.

Η εκ των υστέρων έκθεση αξιολόγησης του 6ου ΠΠ και η απάντηση της Επιτροπής, καθώς και οι ειδικές εκθέσεις για τις άμεσες δράσεις του ΚΚΕρ και την έρευνα με θέμα τις ΤΚΠ θα αποτελέσουν καίριας σημασίας στοιχεία που θα τροφοδοτήσουν την ενδιάμεση αξιολόγηση του 7ου ΠΠ. Αυτό θα συμβάλει στη διασφάλιση όχι μόνο της καλύτερης συνέχισης και της βαθύτερης κατανόησης των υπό εξέταση θεμάτων, αλλά και σε μια ισχυρότερη διάδραση μεταξύ αξιολόγησης και διαδικασιών χάραξης πολιτικής και λήψης αποφάσεων. Τέλος, θα βοηθήσει στην προσαρμογή του τρέχοντος προγράμματος-πλαισίου και στο σχεδιασμό των ΠΠ ώστε να συμβάλλουν στην υλοποίηση του Ευρωπαϊκού Χώρου Έρευνας: μια ευρωπαϊκή εσωτερική αγορά για την επιστήμη, τις γνώσεις και την τεχνολογία η οποία ενισχύει την επιστημονική και τεχνολογική αριστεία μέσω του ανταγωνισμού και συγχρόνως προσφέρει έναν χώρο για τον συντονισμό των ερευνητικών δραστηριοτήτων, προγραμμάτων και πολιτικών στην Ευρώπη προκειμένου να αντιμετωπιστούν αποτελεσματικότερα και αποδοτικότερα οι μεγάλες αλλαγές στην κοινωνία.

Παράρτημα

Ανεξάρτητη αξιολόγηση των άμεσων δράσεων του Κοινού Κέντρου Ερευνών δυνάμει του 6 ου ΠΠ

Η εκ των υστέρων αξιολόγηση του 6ου ΠΠ του ΚΚΕρ από μια ομάδα υπό την προεδρία του Sir David King πραγματεύεται όλες τις άμεσες δράσεις των προγραμμάτων-πλαισίων και περιλαμβάνει τα αποτελέσματα των ειδικών προγραμμάτων του ΚΚΕρ. Υποβάλλει στην Επιτροπή και στο ΚΚΕρ συστάσεις για συνεχή βελτίωση της στήριξής της σε μια πολιτική βασιζόμενη στην επιστήμη.

Αντί της αξιολόγησης των επιδόσεων καθενός εκ των επτά ινστιτούτων του ΚΚΕρ, η ομάδα επικεντρώθηκε σε μια ολοκληρωμένη προσέγγιση του ΚΚΕρ και αξιολόγησε τον οργανισμό ως οντότητα, εστιάζοντας στους κύριους τομείς αρμοδιότητάς του σύμφωνα με τη δομή του πολυετούς προγράμματος εργασίας (ΠΠΕ) του 6ου ΠΠ. Τα επιτεύγματα ανά θεματικό τομέα αξιολογήθηκαν με βάση τις επιτόπιες επισκέψεις και τις παράλληλες θεωρητικές μελέτες του υποστηρικτικού υλικού που διέθεσε το ΚΚΕρ. Η ομάδα ενδιαφέρθηκε ιδιαίτερα για την ποιότητα των δραστηριοτήτων έρευνας, καθώς και την ποιότητα της υλοποίησης και της διαχείρισης, και την επίτευξη των στόχων που τέθηκαν. Επιπροσθέτως, χρησιμοποίησε στοιχεία από έρευνες σε πελάτες του ΚΚΕρ οι οποίες διεξήχθησαν από εξωτερική εταιρεία ερευνών.

Η συνολική αξιολόγηση των επιδόσεων του ΚΚΕρ και των επιτευγμάτων του κατά τη διάρκεια του 6ου ΠΠ είναι θετική και το συμπέρασμα που συνάγεται είναι ότι «το ΚΚΕρ μεταμορφώθηκε ριζικά κατά την τελευταία δεκαετία, σταθεροποιώντας τη θέση του ως απαραίτητης πηγής γνώσεων και εμπειρογνωμοσύνης για τη στήριξη του πολιτικού θεματολογίου της ΕΕ». Η παρεχόμενη στήριξη στην επιστήμη και την πολιτική χαρακτηρίζεται ως «καλή, πολύ καλή και ενίοτε άριστη». Η ομάδα παρατήρησε τη συνεχή βελτίωση του προσανατολισμού του ΚΚΕρ προς τους πελάτες, από το 5ο ΠΠ έως το 6ο ΠΠ, μετά την έγκριση των νέων καθηκόντων του ΚΚΕρ το 1998. Η ομάδα αναγνωρίζει το στρατηγικό πλαίσιο του ΚΚΕρ: πειστική δήλωση της αποστολής του, δήλωση αξιών και τακτική εσωτερική αξιολόγηση. Για την ολοκλήρωση του στρατηγικού πλαισίου και την επίτευξη υψηλότερου επιπέδου οργάνωσης κατά την εφαρμογή της πολιτικής που προσανατολίζεται στους πελάτες, η ομάδα υπογραμμίζει την ανάγκη το ΚΚΕρ να χαράξει ένα πιο μακροπρόθεσμο όραμα και μια γενική εταιρική στρατηγική. Όσον αφορά αυτό το υψηλότερο επίπεδο λειτουργίας, η ομάδα είναι επίσης της γνώμης ότι το ΚΚΕρ διαθέτει τη σωστή βάση γνώσεων και δεξιοτήτων ώστε να παρεμβαίνει με προενεργό τρόπο στις σχετικές πολιτικές διαδικασίες.

Η θετική αξιολόγηση της υλοποίησης των άμεσων δράσεων του ΚΚΕρ εντός του 6ου ΠΠ σχετικά με τον προσανατολισμό στους πελάτες, την ποιότητά του και τον αντίκτυπό του έγινε ασμένως δεκτή. Η Επιτροπή εκφράζει την ικανοποίησή της για τα πορίσματα και το υψηλό επίπεδο αναλύσεων της έκθεσης, καθώς και για την εμβρίθεια των συστάσεων της. Αναγνωρίζει το ρόλο του Διοικητικού Συμβουλίου στις διαβουλεύσεις για τα αρχικά αποτελέσματα και εκφράζει την ικανοποίησή της για τις θετικές αντιδράσεις της επιστημονικής κοινότητας[18] οι οποίες θα συμβάλλουν στην περαιτέρω ενίσχυση της θέσης του ΚΚΕρ ως εσωτερικού παρόχου επιστημονικής στήριξης και γνωμοδοτήσεων της Επιτροπής.

Αποδεχόμενη πλήρως τις συστάσεις που διατυπώνονται στην έκθεση, η Επιτροπή δεσμεύεται να χαράξει εγκαίρως, για την ενδιάμεση έκθεση του 7ου ΠΠ, τη γενική εταιρική στρατηγική του ΚΚΕρ. Απώτατος σκοπός είναι η βέλτιστη αξιοποίηση της βάσης γνώσεων του ΚΚΕρ για τη στήριξη των πολιτικών της ΕΕ καθώς και ο καθορισμός σαφούς ρόλου για το ΚΚΕρ στις διαβουλεύσεις για την επιστήμη, την επιστημονική πολιτική και την έρευνα στα προγράμματα-πλαίσια ΕΚ και Ευρατόμ. Στους κόλπους του ΚΚΕρ αυτό θα οδηγήσει επίσης σε περαιτέρω ενοποίηση και συντονισμό μεταξύ ινστιτούτων.

Με το 7ο ΠΠ το ΚΚΕρ άρχισε να υιοθετεί μια πιο προενεργό προσέγγιση όσον αφορά την πολιτική του στήριξη, με δημοσίευση των εκθέσεων αναφοράς του ΚΚΕρ. Οι εν λόγω εκθέσεις του ΚΚΕρ προάγουν το διάλογο επί σημαντικών θεμάτων της κοινωνίας που δημιουργούν μεγάλες ανησυχίες τόσο στους Ευρωπαίους υπεύθυνους χάραξης πολιτικής όσο και στους πολίτες, όλες στο πνεύμα των συστάσεων. Δεδομένων των γνώσεων και της εμπειρογνωμοσύνης που έχει συγκεντρώσει, και των στενών επαφών του με την επιστημονική κοινότητα, το ΚΚΕρ βρίσκεται στην κατάλληλη θέση για να αντιληφθεί τα προβλήματα που ανακύπτουν. Με βάση τα ανωτέρω, η Επιτροπή στηρίζει το ΚΚΕρ ώστε να ανταποκριθεί στις προκλήσεις σχεδιάζοντας μια εταιρική στρατηγική που έχει επίσης στόχο την ανάπτυξη της επιζητούμενης πιο προενεργού προσέγγισης κατά τη στήριξη της διαδικασίας χάραξης πολιτικής.

[1] Απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013)· 2006/970/Ευρατόμ: Απόφαση του Συμβουλίου, της 18ης Δεκεμβρίου 2006 , για το έβδομο πρόγραμμα-πλαίσιο δραστηριοτήτων πυρηνικής έρευνας και κατάρτισης (2007 έως 2011) της Ευρωπαϊκής Κοινότητας Ατομικής Ενέργειας (Ευρατόμ)

[2] Περισσότερες λεπτομέρειες σχετικά με τα τεκμήρια και τη μέθοδο που χρησιμοποιήθηκε από την ομάδα εμπειρογνωμόνων που επιφορτίστηκε με την αξιολόγηση του 6ου ΠΠ διατίθενται στην έκθεση αξιολόγησης στη διεύθυνσηhttp://ec.europa.eu/research/reports/2009/pdf/fp6_evaluation_final_report_en.pdf

[3] «Εκ των υστέρων αξιολόγηση, άμεσες δράσεις του Κοινού Κέντρου Ερευνών δυνάμει των 6ων προγραμμάτων-πλαισίων (2002-2006)», τελική έκθεση, Σεπτέμβριος 2008

[4] Εκ των υστέρων αξιολόγηση των άμεσων δράσεων του έκτου προγράμματος-πλαισίου έρευνας, τεχνολογικής ανάπτυξης και επίδειξης που διεξήχθησαν από το Κοινό Κέντρο Ερευνών, SEC(2008)3105

[5] COM (2008) 533.

http://eur-lex.europa.eu/LexUriServ/LexUriServ.do?uri=COM:2008:0533:FIN:EL:PDF

[6] COM(2009) 116: «Μια στρατηγική για την Ε&Α και την καινοτομία στις ΤΠΕ στην Ευρώπη: Ανεβάζοντας τον πήχυ» (http://ec.europa.eu/information_society/tl/research/documents/ict-rdi-strategy.pdf)

[7] Το Συμβούλιο «Ανταγωνιστικότητα» της 30ής Μαΐου 2008 δρομολόγησε τη «διαδικασία της Λουμπλιάνας» για την ενισχυμένη πολιτική καθοδήγηση και διαχείριση του ΕΧΕ. Επί του παρόντος υφίστανται πέντε συμπράξεις μεταξύ Επιτροπής και κρατών μελών: ζητήματα σταδιοδρομίας και κινητικότητα ερευνητών· διαχείριση πνευματικής ιδιοκτησίας κατά τη μεταφορά γνώσεων· κοινός προγραμματισμός μεταξύ κρατών μελών· πανευρωπαϊκές υποδομές έρευνας· διεθνής επιστημονική και τεχνολογική συνεργασία.

[8] Το «όραμα ΕΧΕ για το 2020» εγκρίθηκε από το Συμβούλιο «Ανταγωνιστικότητα» στις 2 Δεκεμβρίου 2008.

[9] htpp://ec.europa.eu/research/era/specific-era-initiatives_en.html

[10] Πράγματι, τα επίπεδα είναι τα εξής: «συνδεδεμένες χώρες»· «χώρες της ευρωπαϊκής πολιτικής γειτονίας» (μεσογειακές και ανατολικές)· και «στρατηγικές χώρες», οι τελευταίες με θεματική επικέντρωση, στην οποία συμπεριλαμβάνονται οι παγκόσμιες προκλήσεις, οι αναπτυξιακοί στόχοι, κ.λπ.

[11] COM (2008) 588, «Ευρωπαϊκό στρατηγικό πλαίσιο για διεθνή επιστημονική και τεχνολογική συνεργασία» σ. 7

[12] Ομάδα Προβληματισμού για τις Ηλεκτρονικές Υποδομές: http://www.e-irg.eu/

[13] http://ec.europa.eu/information_society/activities/itgirls/doc/code.pdf

[14] http://ec.europa.eu/research/science-society/document_library/pdf_06/report-rocard-on-science-education_en.pdf

[15] Ως συνέχεια της ανακοίνωσης (COM(2008)866 της 16.12.2008, «Για μια κοινή αντίληψη της έννοιας του αποδεκτού κινδύνου σφάλματος».

[16] Ευρωπαϊκό Φόρουμ για την Εκτίμηση του Αντικτύπου της Έρευνας και της Ανάπτυξης

[17] http://ec.europa.eu/research/reports/2009/pdf/first_fp7_monitoring_en.pdf

[18] «Dismal no more: Europe's Joint Research Centre should be empowered to stimulate other EU institutions». στο περιοδικό Nature 457, 357-358 (22 Ιανουαρίου 2009)